《题筠轩友竹诗卷》
元代·曹文晦

有竹无人孤负竹，有人无竹令人俗。二者如何可得兼，惟有君家清意足。

君家竹围青玉城，君家有人冰雪清。幅巾相对弄明月，是人是竹俱忘形。

东邻种桑富纨绮，西邻种花蜂蝶聚。岂无红袖引壶觞，那得诗人叩门户。

诗人爱竹如爱宾，娟娟秀色诗争新。君当开径扫白云，相逢不是尘埃人。

作者简介：元台州天台人，字伯辉，号新山道人。曹文炳弟。颖悟多识，雅尚萧散。不应征聘。有《新山稿》。